b'\n_START_ARTICLE_\nAugust Alexander Lev\xc3\xb3n\n_START_PARAGRAPH_\nAugust Aleksander Lev\xc3\xb3n (14. marraskuuta 1820 Raahe \xe2\x80\x93 30. elokuuta 1875 Vaasa) oli suomalainen teollisuusmies, joka perusti Vaasaan ruisjauhojen jauhamiseen keskittyneen Vaasan H\xc3\xb6yrymylly Oy:n ja Vaasan puuvillatehtaan. Lev\xc3\xb3n oli Suomen ensimm\xc3\xa4isen h\xc3\xb6yrymyllyn perustaja._NEWLINE_Lev\xc3\xb3nit olivat alun perin maanviljelij\xc3\xb6it\xc3\xa4 Saloisilta. August Lev\xc3\xb3nin is\xc3\xa4 Johan Lev\xc3\xb3n muutti sukunimen Leivonen Lev\xc3\xb3niksi p\xc3\xa4\xc3\xa4sty\xc3\xa4\xc3\xa4n henkikirjoittajan toimeen Raahessa.  _NEWLINE_Kuusilapsiseen perheeseen syntynyt Levon ei k\xc3\xa4ynyt koulua, vaan sai ilmeisesti alkeisopetusta kotonaan. H\xc3\xa4n joutui jo 12-vuotiaana apteekkarin oppipojaksi. Vuonna 1841 h\xc3\xa4n p\xc3\xa4\xc3\xa4si farmaseutiksi Vaasan ainoaan apteekkiin ja opiskeli sitten vuoden ajan Helsingiss\xc3\xa4 hankkien proviisorin arvon. Levonin tarkoituksena oli perustaa oma apteekki, mutta h\xc3\xa4nen anomuksensa hyl\xc3\xa4ttiin, ja t\xc3\xa4st\xc3\xa4 \xc3\xa4rsyyntyneen\xc3\xa4 h\xc3\xa4n p\xc3\xa4\xc3\xa4tti vaihtaa kokonaan toiselle alalle._NEWLINE_Levon osti 1847 Vaasasta maatilan, jota h\xc3\xa4n alkoi kutsua Alkulaksi ja muutti sinne perheineen. Levon perusti tilalle puutarhan ja rakennutti my\xc3\xb6s sinne tehdasrakennuksia, joihin h\xc3\xa4n sijoitti aluksi v\xc3\xa4rej\xc3\xa4, etikkaa ja mineraalivesi\xc3\xa4 valmistavan pienen yrityksen. Marraskuussa 1849 Levon sai luvan perustaa Alkulaan jauhoja ja ryynej\xc3\xa4 tuottaneen Vaasan H\xc3\xb6yrymylly Oy:n. T\xc3\xa4m\xc3\xa4 laitos oli Suomen ensimm\xc3\xa4inen h\xc3\xb6yryk\xc3\xa4ytt\xc3\xb6inen viljamylly ja sen tuotteita Levon myi aluksi suoraan myllylt\xc3\xa4, mutta sittemmin h\xc3\xa4n perusti sit\xc3\xa4 varten oman kaupan Vaasaan. Myllyn tuotteita alettiin vied\xc3\xa4 Ruotsiin ja Ven\xc3\xa4j\xc3\xa4lle. Levon harjoitti my\xc3\xb6s viljakauppaa niihin sek\xc3\xa4 Englantiin. T\xc3\xa4m\xc3\xa4n lis\xc3\xa4ksi Levon perusti yhdess\xc3\xa4 muiden osakkaiden kanssa 1856 my\xc3\xb6s puuvillatehtaan Vaasan Puuvilla Manufaktuuri Osakeyhti\xc3\xb6n myllyn l\xc3\xa4hettyville._NEWLINE_Vuonna 1852 tapahtuneen Vaasan palon j\xc3\xa4lkeen kaupunki siirrettiin uuteen paikkaan ja t\xc3\xa4m\xc3\xa4n j\xc3\xa4lleenrakennuksen ansiosta Levon saattoi laajentaa omia liiketoimiaan. H\xc3\xa4n perusti j\xc3\xa4lleenrakennusta varten Hietalahteen 1854 tiilitehtaan ja 1861 sahalaitoksen. Molemmissa n\xc3\xa4iss\xc3\xa4 k\xc3\xa4ytettiin h\xc3\xb6yrykonetta voimanl\xc3\xa4hteen\xc3\xa4. Levonin johtama Vaasan puuvillatehdas joutui pahoihin vaikeuksiin 1860-luvulla, kun Amerikan sis\xc3\xa4llissota katkaisi puuvillan saannin ja sen ohella my\xc3\xb6s vuoden 1865 rahanuudistus sek\xc3\xa4 vuosien 1867-1868 n\xc3\xa4lk\xc3\xa4vuodet haittasivat tehtaan toimintaa. Levon onnistui kuitenkin pit\xc3\xa4m\xc3\xa4\xc3\xa4n tehtaan pystyss\xc3\xa4._NEWLINE_Levon oli mukana osakkaana ja perustajana Tampereen Pellava- ja Rautateollisuus Oy:ss\xc3\xa4 sek\xc3\xa4 Suomen Yhdyspankissa. H\xc3\xa4n oli my\xc3\xb6s mukana laivanrakennus- ja varustamotoiminnassa sek\xc3\xa4 kuului Pohjanmaan H\xc3\xb6yrylaivayhti\xc3\xb6n, Vaasan H\xc3\xb6yrylaivaosakeyhti\xc3\xb6n ja Vaasan-Pohjanmeren H\xc3\xb6yrylaiva-osakeyhti\xc3\xb6n perustajiin. Levon kuoli elokuussa 1875 halvauskohtauksen saatuaan. _NEWLINE_Vaasassa on kaksi Levonin rintakuvaa, jotka molemmat on tehnyt kuvanveist\xc3\xa4j\xc3\xa4 Lauri Lepp\xc3\xa4nen (1895\xe2\x80\x931977). Vanhempi rintakuva on kaupungintalon puistossa ja se paljastettiin Vaasan H\xc3\xb6yrymylly Oy:n 100-vuotisjuhlien yhteydess\xc3\xa4 1949. Toinen rintakuva l\xc3\xb6ytyy Palosaaresta entisen Vaasan Puuvilla-Osakeyhti\xc3\xb6n p\xc3\xa4\xc3\xa4konttorin edest\xc3\xa4 ja se paljastettiin 1956 Vaasan Puuvilla-Osakeyhti\xc3\xb6n 100-vuotisjuhlien yhteydess\xc3\xa4.'